Kereke ya Roma e aba ntlo
Moruti Jeremiah Mkhwanazi wa kereke ya Roma a re kereke e tlamega go supa lerato la Modimo ka ditiro. “Ke ka moo kereke ya Catholic e thusang ba ba tlhokileng lesego mo botshelong.” Moruti Mkhwanazi o buile jalo fa kereke ya Roma e ne e abela ba lelwapa la ga Mme Mmadijo le Rre Annes Gaebalwe  A re kereke e tlhabolola matshelo a batho ka ditiro tse di farologanyeng, mme a kgothatsa maRoma go tswelela ka go abela ba ba ’kobo dikhutshwane, a re se e seka ya nna sewelo fela. E rile a tswa la gagwe, moeteledipele wa mokgatlho wa St Vincent de Paul-Christ the King Cathedral Comference, Mme Magdeline Setsetse a re e rile ba etetse mo Hukuntsi ka 2014 ba lemoga botlhoki jwa ba lwapa loora Gaebalwe mme ba itlama go ba agela ntlo, ka ntlo e le nngwe ya dilo tse di fang motho seriti. Mme Setsetse o ne a bua gore e rile ba le mo letsomong la go batla dithuso tsa madi go simolodisa kago ya ntlo e, Bomme Ba Ga Anne ba ba tla matshidiso fa le bone ba lemoga go tlhokega gore ba agele ba lelwapa la ga Gaebalwe ntlo. Mme Setsetse a re thuso ya bone ga e a ka ya felela ka go agela ba lelwapa loora Gaebalwe ntlo ka ba ile ba bona letlhoko la go godisetsa bana mo tikologong e e siameng gore ba kgone go dira sentle mo dithutong. Ke ka moo ba neng ba tsaya bana ba le bane go tswa mo lelwapeng leo le bana ba le bararo go tswa mo lelwapeng lengwe mo Hukuntsi mme ba ba tsenya sekole kwa Gaborone. Mme Setsetse a re bana ba ba filwe boroko kwa dikagong tsa St Vincent De Pa-Christ the King Cathedral Conference mme ba ba duelela sekole se go ba fa tsotlhe tse ba di tlhong jaaka diaparo le dijo le go ba rekela paka ya sekole. O tlhalositse gore ngwana mongwe go tswa mo lwapeng la ga Mme le Rre Gaebalwe o pasitse sentle ditlhatlhobo tsa mophato wa boraro mme o tsweledisa dithuto kwa sekoleng se segolwane sa St Joseph a dira mophato wa bone. Go ya ka Mme Setsetse mokgatlho wa St Vincent de Paul-Christ the King Cathedral Conference o simolotse o bidiwa Moitshepi Vincent de Paul, mme o simologile kwa France kwa toropong ya Paris ka 1866 mme wa tla mo Botswana ka bo 1960. A re mokgatlho wa Vincent de Paul ke leloko la United Nations NGOs go simolola ka 2015. E rile a leboga, Kgosi Merapelo Tshweneyagae wa Hukuntsi a re o itumeletse bopelontle jo bo supilweng ke St Vincent de Paul le Bomme ba ga Anne ka mpho e ba e abetseng boora Gaebalwe, mme a kopa ba lelwapa la ga Gaebalwe gore ba tlhokomele ntlo e le gore ba seka ba e rekisa ka e le sesupo sa lorato la Modimo go tswa mo kerekeng ya Catholic. BOKHUTLO